ΓΡΑΠΤΗ ΕΡΩΤΗΣΗ E-3119/97 υποβολή: Agnes Schierhuber (PPE) προς την Επιτροπή (13 Οκτωβρίου 1997)

Θέμα: Απαγόρευση της εκτροφής σε συστοιχίες κλωβών σε ορισμένα ομόσπονδα κράτη της Αυστρίας

Οι νόμοι περί προστασίας των ζώων των ομόσπονδων κρατών της Βιέννης, του Τιρόλου και του Σάλτσμπουργκ προβλέπουν ότι απαγορεύεται ή θα απαγορευθεί κατά τα επόμενα χρόνια η εκτροφή ωοτόκων ορνίθων σε συστοιχίες κλωβών.

Βάσει των δεδομένων της αγοράς η απαγόρευση της εκτροφής σε συστοιχίες κλωβών σ' αυτά τα ομόσπονδα κράτη οδηγεί σε τεράστιες στρεβλώσεις του ανταγωνισμού και σε στρεβλώσεις των ροών του εμπορίου.

1. Σχεδιάζει η Ευρωπαϊκή Επιτροπή να άρει την ισχύ της οδηγίας 88/166/ΕΟΚ ((ΕΕ L 74 της 19.03.1988, σελ. 83. )) και αντ' αυτής να εκδώσει κανονισμό, προκειμένου να επιτευχθούν ενιαίες διατάξεις προστασίας των ζώων στην Ευρώπη;

2. Πώς αντιμετωπίζονται από την Ευρωπαϊκή Επιτροπή οι στρεβλώσεις του ανταγωνισμού, οι οποίες προκαλούνται από απαγόρευση της εκτροφής σε συστοιχίες κλωβών σε ορισμένες περιφέρειες;

3. Κατά την άποψη της Ευρωπαϊκής Επιτροπής υπάρχει διάκριση εις βάρος των παραγωγών αυγών με εκτροφή σε συστοιχίες κλωβών στα ομόσπονδα κράτη στα οποία προβλέπεται απαγόρευση, σε σχέση με τους ισχύοντες κανόνες εμπορίας των αυγών;

4. Για ποιούς λόγους δεν άσκησε ένσταση η Ευρωπαϊκή Επιτροπή κατά την κοινοποίηση των νόμων περί προστασίας των ζώων του Σάλτσμπουργκ και του Τιρόλου κατά της εις αυτούς τους νόμους περιεχόμενης απαγόρευσης της εκτροφής ωοτόκων ορνίθων σε συστοιχίες κλωβών;

Απάντηση του κ. Fischler εξ ονόματος της Επιτροπής (7 Νοεμβρίου 1997)

Σύμφωνα με το άρθρο 9 της οδηγίας 88/166/ΕΟΚ ((ΕΕ L 74 της 19.03.1998. )) για τον καθορισμό των ελάχιστων προδιαγραφών σχετικά με την προστασία των ωοπαραγωγών ορνίθων που εκτρέφονται σε κλωβοστοιχίες, η Επιτροπή οφείλει να υποβάλει στο Συμβούλιο έκθεση σχετικά με τις επιστημονικές εξελίξεις που αφορούν στην προστασία των ωοπαραγωγών ορνίθων που εκτρέφονται βάσει διαφόρων μεθόδων εκτροφής, καθώς και κάθε σχετική πρόταση ρύθμισης.

Η επιστημονική κτηνιατρική επιτροπή υπέβαλε στην Επιτροπή την έκθεσή της σχετικά με την προστασία των ωοπαραγωγών ορνίθων, στο τέλος του παρελθόντος έτους. Η Επιτροπή προτίθεται να υποβάλει στο Συμβούλιο την εν λόγω έκθεση καθώς και νομοθετική πρόταση σχετική με την προστασία των ωοπαραγωγών ορνίθων, πριν το τέλος του τρέχοντος έτους.

Η οδηγία 88/166/ΕΟΚ παρέχει στα κράτη μέλη τη δυνατότητα να υπερβούν τις ελάχιστες προδιαγραφές που καθορίζονται στην οδηγία, υπό τον όρο της τήρησης των γενικών αρχών του κοινοτικού δικαίου.

Δεν υφίσταται θέμα διάκρισης εις βάρος των ωοπαραγωγών που χρησιμοποιούν κλωβοστοιχίες στα υπό εξέταση ομοσπονδιακά κρατίδια της Γερμανίας στο πλαίσιο των υφιστάμενων προδιαγραφών εμπορίας που προβλέπονται στους κανονισμούς αριθ. 1907/90 (ΕΟΚ) του Συμβουλίου ((ΕΕ L 173 της 06.07.1990. )) και 1274/91 (ΕΟΚ) της Επιτροπής ((ΕΕ L 121 της 16.05.1991. )).

Η Επιτροπή καθώς και τα κράτη μέλη έχουν ενημερωθεί σχετικά με τις προθέσεις των υπό εξέταση ομοσπονδιακών κρατιδίων της Γερμανίας να ψηφίσουν ανάλογη νομοθεσία, μέσω της διαδικασίας κοινοποίησης που προβλέπεται στην οδηγία 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών ((ΕΕ L 109 της 26.04.1983. )). Η Επιτροπή δεν έχει ακόμη διατυπώσει την τελική της απάντηση σχετικά με την εν λόγω κοινοποίηση.